# פרידריך וילהלם מורנאו

פרידריך וילהלם מורנאו
Friedrich Wilhelm Murnau|  |
|
לידה |
28 בדצמבר 1888 בילפלד, הרייך הגרמני  |
|
פטירה |
11 במרץ 1931 (בגיל 42) סנטה ברברה, ארצות הברית  |
|
מקום קבורה |
בית הקברות הדרום-מערבי שטאנסדורף  |
|
שם לידה | Friedrich Wilhelm Plumpe  |
|
מדינה |
גרמניה  |
|
סוגה מועדפת |
סרט אימה, דרמה  |
|
השכלה | * אוניברסיטת היידלברג
* האקדמיה לדרמה ע"ש ארנסט בוש
 |
|
תקופת פעילות |
1919–1931 (כ־12 שנים)  |
|
בן זוג | Hans Ehrenbaum-Degele  |
|
חתימה |   |
| **פרופיל ב-IMDb** |
|   |

**פרידריך וילהלם מורנאו** (בגרמנית: **Friedrich Wilhelm Murnau**; ‏28 בדצמבר 1888 – 11 במרץ 1931) היה במאי קולנוע, מפיק סרטים ותסריטאי גרמני. הוא היה אחד מחשובי במאי הקולנוע של עידן הסרט האילם במסגרת הקולנוע האקספרסיוניסטי הגרמני וביים כמה מהסרטים המשפיעים ביותר של אותה תקופה. חלק ניכר מיצירותיו של מורנאו מעידן הסרט האילם אבדו, ורק מעטות מהן שרדו עד היום.

## ביוגרפיה

מורנאו, בשנת 1920
**פרידריך וילהלם פלומפה** (*Friedrich Wilhelm Plumpe*) נולד בבילפלד שבגרמניה, ולמד פילוסופיה באוניברסיטת ברלין ומאוחר יותר תולדות האמנות באוניברסיטת היידלברג. אז שינה את שמו ל"מורנאו" על שם עיר בגרמניה. במלחמת העולם הראשונה שירת כטייס קרב. בשנת 1919 ביים את סרטו הראשון: "Der Knabe in Blau". אולם סרטו המפורסם ביותר הוא "נוספרטו" – עיבוד שעשה בשנת 1922 לספרו של ברם סטוקר "דרקולה". מורנאו נתבע על ידי יורשיו של סטוקר על הפרת זכויות יוצרים והפסיד, ובית המשפט הורה להשמיד את כל העותקים, אולם מספר עותקים לא-חוקיים הוחבאו ונשמרו ועל כן הסרט נותר ברשותנו. "נוספרטו" נתן את ההשראה לוורנר הרצוג לביים גרסה חדשה בשנת 1979.

סרט חשוב נוסף של מורנאו הוא "Der Letzte Mann" ("הצחוק האחרון", 1924). את התסריט כתב קרל מאייר וכוכב הסרט היה אמיל יאנינגס. בסרט לראשונה הוצגה נקודת המבט הסובייקטיבית של המצלמה, בה המצלמה "רואה" דרך עיניה של דמות קולנועית ומשמשת כדי להעביר לצופה את מצבה הפסיכולוגי. מורנאו גם היה המבשר של תנועת ה-"Cinéma Vérité" והחומרים בהם עסקה.

מורנאו עבר להוליווד בשנת 1926, שם הצטרף לאולפני פוקס המאה ה-20. הוא ביים את הסרט "Sunrise: a Song of Two Humans" שנחשב לאחת מפסגות הקולנוע של שנות העשרים. הסרט זכה להצלחה עצומה בקופות וזכה במספר פרסי אוסקר בטקס חלוקת הפרסים הראשון שנערך בשנת 1927, ביניהם הפרס על "הסרט הטוב ביותר – ייחודי ואמנותי" – "Best Picture, Unique and Artistic Production". בפרס עבור "ההפקה הטובה ביותר" ("Best Production") זכה הסרט "כנפיים". כיום נהוג להזכיר את "כנפיים" כזוכה הסרט הטוב ביותר, ולא את "זריחה".

שני סרטיו הבאים של מורנאו, "Four Devils" ו-"City Girl", הותאמו לעידן החדש של סרטים מדברים ולא נתקבלו באהדה על ידי הציבור. הכישלון הקופתי הביא להתפכחותו של מורנאו, והוא עזב את אולפני פוקס ויצא למסע בדרום האוקיינוס השקט. שם, יחד עם חלוץ הקולנוע הדוקומנטרי רוברט פלאהרטי יצר את הסרט "טאבו". פלהארטי עזב לאחר שנתגלעו ביניהם חילוקי דעות על רקע אומנותי ומורנאו סיים את הפקת הסרט לבדו. הסרט צונזר בארצות הברית כיוון שכלל צילומים של נשים פולינזיות חשופות חזה.

מורנאו לא הספיק לצפות בהקרנת הבכורה של סרטו האחרון. הוא נהרג בתאונת דרכים בסנטה מוניקה שבקליפורניה בשנת 1931. הוא נקבר בברלין. רוברט פלהארטי, אמיל יאנינגס וגרטה גרבו נכחו בהלוויה, ופריץ לנג נשא את ההספד.

בשנת 2003 הוענק למורנאו פרס טדי מיוחד וזאת אף על פי שנטייתו המינית ההומוסקסואלית נותרה בגדר שמועה בלבד.

## קישורים חיצוניים

 מדיה וקבצים בנושא **פרידריך וילהלם מורנאו** בוויקישיתוף

* פרידריך וילהלם מורנאו, ברשת החברתית Goodreads
* פרידריך וילהלם מורנאו, במסד הנתונים הקולנועיים IMDb (באנגלית)
* פרידריך וילהלם מורנאו, באתר AllMovie (באנגלית)
* פרידריך וילהלם מורנאו, במסד הנתונים הקולנועיים KinoPoisk (ברוסית)
* פרידריך וילהלם מורנאו, באתר Discogs (באנגלית)

קברו של מורנאו ועליו פסל של דיוקנו.
* פרידריך וילהלם מורנאו, באתר "Find a Grave" (באנגלית)
* פרידריך וילהלם מורנאו, באתר אנציקלופדיה בריטניקה (באנגלית)

## הערות שוליים